ПРИЛОЖЕНИЯ

към

Директива на Европейския парламент и на Съвета

относно признаването на професионални квалификации за вътрешно корабоплаване и за отмяна на Директива 91/672/ЕИО на Съвета и Директива 96/50/ЕО на Съвета

Приложение І

**Минимални изисквания за възраст, административно съответствие, компетентност и плавателен стаж**

Минималните изисквания относно квалификациите на палубния екипаж, определени в настоящото приложение, са представени във възходящ ред на квалификациите, с изключение на квалификацията на палубните моряци и стажантите, които се разглеждат като позиции на едно и също равнище.

# Квалификации на палубния екипаж на входно равнище

## Минимални изисквания относно сертифицирането на палубен оператор (deckhand)

Всеки кандидат за европейско свидетелство за квалификация трябва:

* да е навършил най-малко 16 години;

## Минимални изисквания относно сертифицирането на стажант

Всеки кандидат за европейско свидетелство за квалификация трябва:

* да е навършил най-малко 15 години;
* да е подписал договор за стаж, в което се предвижда одобрена програма за обучение по член 17.

# Квалификации на палубния екипаж на оперативно равнище

## Минимални изисквания относно сертифицирането на моряк (boatman)

Всеки кандидат за европейско свидетелство за квалификация трябва:

а)

* да е навършил най-малко 17 години;
* да е завършил одобрена програма за обучение по член 17, с продължителност не по-малко от две години и основаваща се на стандартите за компетентност на оперативно равнище, изложени в приложение II;
* да има не по-малко от 90 дни плавателен стаж като част от одобрената програма за обучение.

или:

б)

* да е навършил най-малко 19 години;
* да е преминал успешно оценяване на компетентността, извършено от административен орган и предназначено да провери дали са спазени стандартите за компетентност на оперативно равнище, посочени в приложение II.
* да има не по-малко от 360 дни плавателен стаж, или 180 дни ако кандидатът може да предостави, в допълнение, доказателство за професионален опит от минимум 250 дни, придобит като член на палубна команда на морски плавателен съд;

или

в)

* да е навършил най-малко 19 години;
* да има най-малко пет години трудов стаж преди записването в програмата за обучение;
* да е завършил одобрена програма за обучение, посочена в член 17, въз основа на стандартите за компетентност на оперативно равнище, изложени в приложение II;
* да има не по-малко от 90 дни плавателен стаж в рамките на тази одобрена програма за обучение.

## Минимални изисквания относно сертифицирането на старши моряк (able boatman)

Всеки кандидат за европейско свидетелство за квалификация трябва:

а)

* да има не по-малко от 180 дни плавателен стаж с професионална квалификация моряк.

или

б)

* успешно да е завършил одобрена програма за обучение по член 17, въз основа на стандартите за компетентност на оперативно равнище, изложени в приложение II;
* да има не по-малко от 270 дни плавателен стаж в рамките на тази одобрена програма за обучение.

## Минимални изисквания относно сертифицирането на кормчия (helmsman)

Всеки кандидат за европейско свидетелство за квалификация трябва:

* да има не по-малко от 180 дни плавателен стаж с професионална квалификация старши моряк.

# Квалификации на ръководни членове на палубни команди (deck crew at management level)

## Минимални изисквания за европейки свидетелства за квалификация на капитани (boatmasters)

Всеки кандидат за европейско свидетелство за квалификация трябва:

а)

* да е навършил най-малко 21 години;
* успешно да е завършил одобрена програма за обучение по член 17 с продължителност не по-малко от две години и основаваща се на стандартите за компетентност на ръководно равнище, изложени в приложение II;
* да има не по-малко от 360 дни плавателен стаж, придобит в рамките на одобрената програма за обучение или след нейното завършване;

или

б)

* да е навършил най-малко 21 години;
* да има квалификация за кормчия или не по-малко от 540 дни плавателен стаж, или 180 дни ако кандидатът може да предостави, в допълнение, доказателство за професионален опит от минимум 500 дни, придобит като член на палубна команда на морски плавателен съд;
* да е преминал успешно оценяване на компетентността, извършено от административен орган и предназначено да провери дали са спазени стандартите за компетентност на ръководно равнище, посочени в приложение II.

или

в)

* да е навършил най-малко 21 години;
* да има най-малко пет години трудов стаж преди записването си в одобрената програма за обучение;
* да е преминал одобрена програма за обучение по член 17 и основаваща се на стандартите за компетентност на ръководно равнище, изложени в приложение II;
* да има не по-малко от 180 дни плавателен стаж в рамките на одобрената програма за обучение и не по-малко от 180 дни след нейното завършване.

## Изисквания относно специални разрешения във връзка със свидетелството за квалификация на капитан на плавателен съд

### Водни пътища от морски тип

Всеки кандидат трябва:

* да отговаря на минималните изисквания за европейско свидетелство за квалификация на капитан, посочени в настоящото приложение;
* да отговаря на стандарта за компетентност за плаване по водните пътища от морски тип, посочен в приложение II.

### Плаване с помощта на радар

Всеки кандидат трябва:

* да отговаря на минималните изисквания за европейското свидетелство за квалификация на капитан, посочени в настоящото приложение;
* да отговаря на стандарта за компетентност за плаване с помощта на радар, посочен в приложение II.

### Плаване с използване на втечнен природен газ (LNG) като гориво

Всеки кандидат трябва:

* да отговаря на минималните изисквания за европейско свидетелството за квалификация на капитан, посочени в настоящото приложение;
* да отговаря на стандарта за компетентност за експерти по използването на LNG като гориво, посочен в приложение II.

### Големи конвои

Всеки кандидат трябва да има не по-малко от 720 дни плавателен стаж, включително не по-малко от 540 дни с квалификация на моряк, и не по-малко от 180 дни стаж в рулево управление (steering) на голям конвой.

# Квалификация за специфични операции

## Експерт по пътническо корабоплаване

Всеки кандидат за първо европейско свидетелство за експерт по пътническо корабоплаване трябва:

* да е навършил най-малко 18 години;
* да отговаря на стандартите за компетентност за експерти по пътническо корабоплаване, посочени в приложение II.

Всеки кандидат за подновяване на европейско свидетелство за пътническо корабоплаване трябва:

* да положи нов административен изпит или да завърши нова програма за обучение в съответствие с член 15, параграф 2.

## Експерт по използването на втечнен природен газ (LNG) като гориво

Всеки кандидат за първо европейско свидетелство за експерт по използване на LNG като гориво трябва:

* да е навършил най-малко 18 години;
* да отговаря на стандартите за компетентност за експерти по използването на LNG като гориво, посочени в приложение II.

Всеки кандидат за подновяване на европейско свидетелство за пътническо корабоплаване трябва:

a) да има следния плавателен стаж на борда на кораб, използващ втечнен природен газ (LNG) като гориво:

* не по-малко от 180 дни през предходните пет години, или
* не по-малко от 90 дни по време на предходната година;

или

б) отговаря на стандартите за компетентност за експерти по използването на LNG като гориво, посочени в приложение II.

Приложение II

Основни изисквания за компетентност

# Основни изисквания за компетентност на оперативно равнище

## Корабоплаване

Морякът подпомага ръководния персонал на плавателния съд при извършване на маневри и работа с плавателния съд по вътрешните водни пътища. Морякът трябва да е в състояние да извършва това по всички видове водни пътища и пристанища. По-специално морякът трябва да е в състояние:

* да помага при подготовката на плавателния съд за отплаване, с цел да се гарантира безопасност на пътуването при всякакви обстоятелства;
* да помага при операциите по акостиране и закотвяне в началото или в края на плаването на плавателния съд;
* да помага при корабоводенето и маневрирането на плавателния съд по безопасен от плавателна гледна точка и икономичен начин.

## Експлоатация на плавателните съдове

Морякът трябва да е в състояние:

* да подпомага ръководния персонал на плавателния съд при операциите по управление на плавателния съд и грижата за лицата на борда;
* да използва корабното оборудване.

## Обработка на товари, складиране и превоз на пътници

Морякът трябва да е в състояние:

* да подпомага ръководния персонал на плавателния съд при подготовката, складирането и контрола на товарите по време на товаро-разтоварните операции;
* да подпомага ръководния персонал на плавателния съд при предоставянето на услуги за пътниците.

## Дейности по корабна механика, електротехника, електронна техника и системи за контрол и управление

Морякът трябва да е в състояние:

* да подпомага ръководния персонал на плавателния съд в дейностите, свързани с корабна механика, електротехника, електронна техника и системи за контрол и управление, с цел да се гарантира общата техническа безопасност;
* да извършва дейности по поддръжката на корабно-механично, електрическо, електронно оборудване и системи за контрол и управление, с цел да се гарантира общата техническа безопасност.

## Поддръжка и ремонт

Морякът трябва да е в състояние:

* да подпомага ръководния персонал на плавателния съд при поддръжката и ремонта на плавателния съд и неговите устройства и съоръжения.

## Комуникация

Морякът трябва да е в състояние:

* да осъществява обща и професионална комуникация, което включва способност да се използват стандартни фрази за комуникация при проблеми с комуникацията;
* да бъде общителен.

## Здраве и безопасност и защита на околната среда

Морякът трябва да е в състояние:

* да се придържа към работните правила за безопасност и да разбира значението на правилата за здраве и безопасност и опазване на околната среда;
* да признава значението на обучението по безопасност на борда и да действа незабавно при възникване на извънредни ситуации;
* да взема предпазни мерки за предотвратяване на пожар и да използва правилно противопожарното оборудване;
* да изпълнява задълженията си, като взема предвид значението на опазването на околната среда.

# Основни изисквания за компетентност на ръководно равнище

## Корабоплаване

Капитанът трябва да е в състояние:

* да планира пътуването и да ръководи плаването по вътрешните водни пътища, включително да бъде в състояние да избере най-логичния, икономичен и екологичен плавателен път за достигане на дестинациите за товарене и разтоварване, като взема предвид най-ефективния плавателен график в зависимост от конкретните обстоятелства;
* да извършва плаване и маневри, като гарантира безопасната експлоатация на плавателния съд при всякакви условия по вътрешните водни пътища;
* да намира решение при възникване на аварийни ситуации по вътрешните водни пътища;
* да използва високочестотно оборудване при плаване по вътрешните водни пътища.

## Експлоатация на плавателните съдове

Капитанът трябва да е в състояние:

* да прилага познанията относно методите за корабостроене по вътрешните водни пътища при експлоатацията на различни видове плавателни съдове;
* да управлява и контролира задължителното оборудване, както е посочено в действащото удостоверение на плавателен съд.

## Обработка на товари, складиране и превоз на пътници

Капитанът трябва да е в състояние:

* да планира и гарантира безопасно товарене, складиране, обезопасяване, разтоварване и грижа за товарите по време на пътуването;
* да планира и гарантира правилната стабилност на кораба;
* да планира и гарантира безопасния превоз на пътници и грижите за тях по време на пътуването.

## Дейности по корабна механика, електротехника, електронна техника и системи за контрол и управление

Капитанът трябва да е в състояние:

* да планира работния процес, свързан с корабна механика, електротехника, електронна техника и системи за контрол и управление;
* да наблюдава и контролира основните двигатели и спомагателните машини и оборудване;
* да планира и дава указания във връзка с помпената инсталация на плавателния съд и системата за управление на помпите;
* да организира безопасното използване и прилагане, поддръжката и ремонта на електротехническите устройства на кораба;
* да контролира безопасната поддръжка и ремонт на техническите устройства.

## Поддръжка и ремонт

Капитанът трябва да е в състояние:

* да организира безопасна поддръжка и ремонт на плавателния съд и неговото оборудване.

## Комуникация

Капитанът трябва да е в състояние:

* да извършва управлението на човешките ресурси и да проявява социална отговорност, да се грижи за организацията на работния процес и обучението на борда на кораба;
* да гарантира добрата комуникация по всяко време, която включва използването на стандартни фрази за комуникация при проблеми с комуникацията;
* да насърчава балансираната работна среда и общуването на борда.

## Здраве и безопасност и защита на околната среда

Капитанът трябва да е в състояние:

* да наблюдава изпълнението на приложимите законови изисквания и да предприема мерки за гарантиране на безопасността на хората;
* да поддържа безопасността и сигурността на лицата на борда;
* да създава планове за управление на аварии и повреди и да се справя с извънредни ситуации;
* да осигурява съответствие с изискванията за опазване на околната среда.

# Основни изисквания за компетентност за специални разрешения

## Плаване по водни пътища от морски тип

Капитанът трябва да е в състояние:

* да работи със съвременни графики и карти, известия до речните превозвачи и моряци и други публикации, специфични за водните пътища от морски тип;
* да използва данните за приливните равнища, приливните течения, тяхната периодичност и цикличност, времето на приливните течения и приливите и техните изменения по устието;
* да използва SIGNI (Знаци и сигнали по вътрешните водни пътища) и IALA (Международна организация за морска помощ за органите на корабоплаването и маяците) по морските пътища за безопасно корабоплаване.

## Плаване с радар

Капитанът трябва да е в състояние:

* да предприема подходящи действия във връзка с плаването с помощта на радар преди напускане на пристанището;
* да тълкува данните на дисплея на радара и да анализира предоставената от радара информация;
* да намалява смущенията от различен произход;
* да плава с радар в съответствие с правилата на CEVNI (Европейски кодекс за вътрешното корабоплаване) за плаване с радар, както и в съответствие с регламентите, определящи изискванията за плаване с радар (като например изискванията относно броя на екипажа, техническите изисквания за плавателни съдове);
* да се справя при специфични обстоятелства, като гъстота на трафика, повреда на устройства, опасни ситуации.

# Основни изисквания за компетентност за специални операции

## Експерти в областта на пътническото корабоплаване

Всеки кандидатстващ трябва да е в състояние:

* да организира използването на животоспасяващо оборудване на борда на пътническите плавателни съдове;
* да прилага указанията за безопасност и да предприема необходимите мерки за защита на пътниците като цяло, особено в случай на извънредни ситуации (например евакуация, повреда, сблъсък, засядане, пожар, експлозия или други ситуации, които могат да предизвикат паника).

## Експерти по използването на втечнен природен газ (LNG) като гориво

Всеки кандидат за позицията е в състояние:

* да гарантира спазването на законодателството и стандартите, приложими за плавателни съдове, използващи LNG като гориво, както и на други приложими разпоредби в областта на здравето и безопасността;
* да бъде запознат със специфичните въпроси, по които трябва да се внимава във връзка с LNG, да разпознава рисковете и да ги управлява;
* да работи със системите за LNG по безопасен начин;
* да гарантира редовна проверка на системата за LNG;
* да знае как да извършва операции по бункеровка с LNG по безопасен и контролиран начин;
* да подготвя системата за LNG преди поддръжка на плавателния съд;
* да се справя с извънредни ситуации, свързани с LNG.

Приложение III

Основни изисквания относно здравословната годност

Здравословната годност, включваща физическата и психологическата годност, означава лицето да не страда от никакво заболяване или увреждане, вследствие на което би било неспособно да служи на борда на плавателен съд и:

* да изпълнява задачите, необходими във връзка с управлението на плавателния съд;
* да изпълнява възложените му задачи по всяко време; или
* да възприема правилно заобикалящата го среда.

Този преглед обхваща по-специално зрителната и слуховата острота, двигателните функции, нервнопсихичното и сърдечносъдовото състояние.